יוסי שלי

יוסי אברהם שלי (נולד ב-15 באוקטובר 1957) הוא פקיד ישראלי המכהן כשגריר ישראל באיחוד האמירויות הערביות. בעבר כיהן כמנכ"ל משרד ראש הממשלה. שימש בתפקיד שגריר ישראל בברזיל, מנכ"ל עיריית באר שבע, חבר מועצת העיר באר שבע, מנכ"ל החברה למשק וכלכלה של השלטון המקומי, יו"ר דירקטוריון "איסתא ליינס", ומנכ"ל רשות הדואר.

 ביוגרפיה 
250px|ממוזער|יוסי שלי בפגישה עם ראש ממשלת ישראל, בנימין נתניהו טרם יציאתו לשליחות בברזיל, ינואר 2017
250px|ממוזער|יוסי שלי עם משלחת סיב"ט בפתיחת תערוכת LAAD בברזיל
ממוזער|שלי (משמאל) לצדו של נשיא ברזיל ז'איר בולסונרו באירוע לציון יום העצמאות ה-71 לישראל בשגרירות ישראל בברזיליה, 2019
שלי התגייס לצה"ל באוגוסט 1976 והשתחרר במרץ 1983, לאחר שירות קבע בתפקיד קצין שלישות בחטיבת שריון. הוא בוגר הנדסת תעשייה וניהול מאוניברסיטת בן-גוריון בנגב. הוא היה נציג תא הסטודנטים של הליכוד באגודת הסטודנטים באוניברסיטה, וביוני 1988 נבחר לתפקיד יו"ר האגודה, תפקיד בו שימש במשך כשנה.
קריירה בשלטון המקומי
במאי 1989 מונה לדוברו של ראש עיריית באר שבע יצחק רגר.

ב-1990 מונה כראש מינהל הכנסות בעיריית באר שבע וב-1991 מונה למנהל משאבי אנוש בעירייה. בשנים 1991–1993 שימש במקביל יו"ר דירקטוריון "איסתא ליינס".

ב-1994 מונה למנכ"ל עיריית באר שבע. בינואר 1997 עזב את התפקיד לאחר שנבחר לתפקיד מנכ"ל החברה למשק וכלכלה של השלטון המקומי. בספטמבר 1998 פורסם דו"ח ביקורת חשבונאי של מבקר הפנים של החברה, בו ביקורות על חוסר מינהל תקין וחששות כבדים לטוהר המידות מצד שלי. בעקבותיו פתחה המשטרה בחקירה בחשד לקבלת שוחד בהתקשרויות של החברה עם קבלנים, ספקים ונותני שירותים. עקב כך הושעה שלי לחודש מתפקידו. בתגובה טען שלי כי רוב ההתקשרויות הפסולות שעלו בדו"ח נעשו בתקופת המנכ"ל שקדם לו, יעקב ברדוגו וכי בדו"ח נפלו פגמים מהותיים. עם זאת חודש אחר כך פרש מתפקידו, וביקש לשוב לתפקיד מנכ"ל עיריית באר שבע, אך ראש העירייה יעקב טרנר דחה את בקשתו.

קריירה בשירות הציבורי
בשנת 2002 מונה כיו"ר מועצת דואר ישראל, אך שימש במקביל גם מנכ"ל בפועל. בינואר 2004 מונה רשמית למנכ"ל רשות הדואר וויתר על תפקיד היו"ר. במרץ 2005 נפתחה חקירה נגדו בחשד לאי-סדרים ברכישת בית דואר ביישוב עומר. שלי אישר את רכישת המבנה תמורת 428 אלף דולר, לאחר שהאדם שמכר אותו, רכש אותו בעצמו תשעה חודשים קודם תמורת 180 אלף דולר בלבד. ביולי 2005 התפטר מתפקידו. בתקופת כהונתו כמנכ"ל הפסידה רשות הדואר למעלה מ-100 מיליון ש"ח בשנה. לאחר עזיבתו נכנסה הרשות לתוכנית הבראה שכללה פיטורי כ-500 עובדים והמרת הלוואות כנגד נכסי הרשות לצורך מימון הפעילות השוטפת.

בדצמבר 2005 שימש ראש מטה הבחירות של בנימין נתניהו, במהלך הבחירות הפנימיות לראשות הליכוד.

בבחירות לרשויות המקומיות בישראל שנערכו בנובמבר 2008 התמודד שלי לראשות עיריית באר שבע בראש רשימה עצמאית מטעם הליכוד וקיבל 3,295 קולות שהם 9.43% מהקולות הכשרים. הרשימה שלו קיבלה 2,748 קולות, שהקנו לו מנדט אחד במועצת העיר.

ב-2008 הואשם בשבועת שקר וקבלת דבר במרמה בנסיבות מחמירות, לאחר שהציג תצהיר כוזב לוועדת המינויים בשירות הציבורי כי אין לו זיקה פוליטית לאף מפלגה, על אף שהיה פעיל הליכוד בעת שמונה ליושב ראש רשות הדואר. ב-2012 חתם על הסדר טיעון שבו הודה בעבירה של הפרת חובה חקוקה, מבלי שהורשע בביצועה. לפי ההסדר, נאסר עליו לכהן בשירות המדינה עד ליוני 2015.

בשנים 2010–2016 שימש מנכ"ל בקבוצת התשתיות י.ש. האחים יעקבי (YSB).

באפריל 2013 מינה ראש הממשלה נתניהו את שלי למנכ"ל "הליכוד", אך כמה ימים אחר כך החליט לדחות את המינוי, עקב הביקורת הציבורית, וזאת אף שהיועץ המשפטי של "הליכוד" בחן את הסדר הטיעון וקבע שאין מניעה למנותו.

שגריר ישראל בברזיל
ב-2016 מינה נתניהו את שלי לשגריר ישראל בברזיל, מינוי שאושר ב-17 בינואר 2017 על ידי ממשלת ברזיל. במהלך כהונתו יצר קשרים עם נשיא ברזיל ז'איר בולסונארו, שנבחר ב-2018, והרבה להזמין את שלי לסעודות משותפות ולביקורים בביתו. ביולי 2019 ספג ביקורת ציבורית על כך שפרסם בדף הטוויטר שלו תמונה מסעודה משותפת עם בולסנארו, בה המזון על צלחותיהם טושטש מתוך כוונה להסתיר את העובדה ששלי אכל לובסטר. ב-2019 החרים את הכינוס השנתי של ארגון הגג של הקהילות היהודיות (CONIB) בשל ביקורת שמתחו בכירים בארגון על הנשיא בולסונארו. במהלך כהונתו היה חבר במשלחת סיוע ישראלית לנפגעי אסון קריסת סכר בברזיל.

בפברואר 2021 הודיע שהוא עתיד לסיים את תפקידו ושהדיפלומט דניאל זהר זונשיין צפוי להחליף אותו; לאחר ההודעה שר החוץ הברזילאי ארנסטו אראוז'ו העניק לו על שירותו המוצלח את עיטור מסדר הצלב הדרומי .

במרץ 2023 פורסם בעיתון "הארץ" שאישה ברזילאית טענה כי שלי ניסה לנצל אותה מינית כאשר שימש כשגריר בברזיל, בתמורה לסיוע של השגרירות. לדבריה, שלי לחץ עליה להפגש עימו ביחידות וכי "הוא לא אמר את זה במילים האלו, אבל לא צריך, אנחנו מבינות...".

 מנכ"ל משרד ראש הממשלה 
ב-29 בדצמבר 2022 החליט נתניהו למנות את שלי למנכ"ל משרד ראש הממשלה. הוא נכנס לתפקידו רשמית ב-8 בינואר 2023.

 ניסיון למנותו ליו"ר הלשכה המרכזית לסטטיסטיקה 
בפברואר 2023 סיים יואל פינקל את כהונתו כממלא מקום ראש הלמ"ס לאחר כשנה בתפקיד. נתניהו סירב להאריך את כהונתו, וביקש למנות את מקורבו יוסי שלי לתפקיד. לפי פרסום של מיכאל שמש, נתניהו נסוג מכוונתו לאחר תחקיר עיתונאי בנושא. במרץ 2023 נחשף כי שלי פנה ללשכה והורה להקפיא גיוסים, לאור כוונתו לבחון את המבנה הארגוני של הלשכה. במקביל פנה לנציבות שירות המדינה וביקש למנות את עצמו לראשות הלמ"ס. הנציבות התנגדה בטענה כי אין לשלי את הידע המקצועי הרלוונטי לתפקיד. לתפקיד נדרש תואר דוקטור, וניסיון של לפחות 7 שנים "בהובלה וביצוע של מחקרים מדעיים בתחומי הסטטיסטיקה, כלכלה או דמוגרפיה, כולל פרסום של מאמרים מדעיים בכתבי עת מקצועיים בינלאומיים". שלי התעקש כי יש לו רקע מתאים בשל תואר ראשון בהנדסת תעשייה וניהול, וניסיונו בניתוח נתונים.

 פרשת סינרג'י כבלים 
בפברואר 2026 פורסם בתחקיר של גור מגידו מדה מרקר כי בשנת 2023 פנה עורך הדין יוסי לוי — שבמשרדו התמחה שלי בעבר — אל שלי ואל ראש מטהו הדס שון-לוי במיילים ישירים, וצירף להם טיוטת תקנות שניסח עבור לקוחו, מפעל סינרג'י כבלים משדרות. התקנות נועדו להעניק עדיפות במכרזים ממשלתיים למפעלים ישראליים, ובפרט מאזור עוטף עזה. לפי הכתבה, הפנייה הישירה נועדה לעקוף את התנגדות משרד האוצר לחידוש התקנות. שון-לוי השיבה למייל: "קיבלתי עבור. מטפלת בכך". התקנות שאושרו בסופו של דבר אפשרו לסינרג'י לגשת למכרזי חברת החשמל ולזכות בהם. הפרשה התגלתה בעקבות תביעת שכר טרחה שהגיש לוי נגד סינרג'י בסך 14 מיליון שקל. שלי דחה את הטענות וציין כי הבקשה לחידוש התקנות הגיעה מגורמים רבים וטופלה בשיקולים עניינים בלבד.

 מלחמת חרבות ברזל 
ב-9 באוקטובר 2023, יומיים לאחר תחילת מלחמת חרבות ברזל, התייחס שלי לטבח במסיבת הטבע ליד רעים במסגרת ראיון בערוץ 12 ואמר: "היה גם את המסיבה הזו שתרמה תרומה בלתי מבוטלת לכאוס". שלי התייחס גם לחוסר הארגון בזיהוי הנרצחים ולזמן הממושך של התהליך: "זה כמו תור לסופר. זה לא משנה כמה זבנים אתה שם, יש מצב שאי אפשר לטפל בהכול". למחרת התנצל על דבריו בעניין המסיבה.

פורסמו טענות קשות כנגד תפקודו של שלי בימי הלחימה, בעיקר שאינו מצליח לתכלל את עבודת משרדי הממשלה, וכי פורום המנכ"לים בראשותו הפך לחסר משמעות. ב-19 באוקטובר 2023 פורסם כי שלי בלם את מינויו של מנכ"ל משרד האנרגיה לשעבר אודי אדירי לתפקיד פרויקטור חירום, תפקיד ששר האוצר בצלאל סמוטריץ' הציע לאדירי על רקע הקושי התפקודי במשרד ראש הממשלה. התנגדותו של שלי נבעה מכך שאדירי דרש סמכויות החופפות לתפקידו של שלי. באוגוסט 2024 מונה יוסי שלי, במקביל לתפקידו כמנכ"ל משרד ראש הממשלה, גם לממלא מקום ראש מנהלת תקומה.

במהלך כהונתו פיתח שלי קשרים הדוקים עם משפחת נתניהו ואישר בקשות שונות הקשורות למעון ראש הממשלה ולבתים הפרטיים של המשפחה. בנוסף דווח כי גורמים בכירים בלשכת ראש הממשלה שאיתם לא התחברה שרה נתניהו קיבלו הצעות לעזוב את תפקידיהם, תוך המשך קבלת שכר לתקופה ארוכה. באפריל 2024 פורסם כי היועצת המשפטית למשרד ראש הממשלה, שלומית ברנע פרגו, שעמדה להעיד במשפט נתניהו, קיבלה משלי הצעה לצאת לחופשה בשכר מלא עד לפרישתה כשנה לאחר מכן. ברנע פרגו דחתה את ההצעה על הסף ודיווחה עליה ליועצת המשפטית לממשלה גלי בהרב-מיארה. שלי הכחיש את הדברים. כמו כן דווח כי שלי ארגן חדר עבודה לא רשמי לשרה נתניהו ב"אקווריום" של ראש הממשלה - אזור רגיש הדורש סיווג ביטחוני גבוה. שלי הכחיש את מרבית הטענות וציין כי נושאי ההצעות לעובדים לא היו בסמכותו.

במהלך כהונתו פיתח שלי קשרים הדוקים עם משפחת נתניהו ואישר בקשות שונות הקשורות למעון ראש הממשלה ולבתים הפרטיים של המשפחה. בנוסף, דווח כי גורמים בכירים שאיתם לא התחברה שרה נתניהו, קיבלו הצעות לעזוב את תפקידיהם תוך המשך קבלת שכר לתקופה ארוכה. באפריל 2024 פורסם כי היועצת המשפטית למשרד ראש הממשלה, שלומית ברנע פרגו, שעמדה להעיד במשפט נתניהו, קיבלה ממנו הצעה לחופשה בשכר מלא למשך שנה, אך דחתה זאת ודיווחה ליועצת המשפטית לממשלה. כמו כן דווח כי שלי ארגן חדר עבודה לא רשמי לשרה נתניהו ב"אקווריום" – אזור רגיש בלשכת ראש ממשלת ישראל, הדורש סיווג ביטחוני גבוה. שלי הכחיש את מרבית הטענות וציין כי נושאי ההצעות לעובדים לא היו בסמכותו. במרץ 2024 ניסה שלי לפטר את נהגיו של נתניהו, לאחר שהעידו במשפטו של נתניהו, אך משרד המשפטים מנע זאת, בטענה כי אין לו זכות לפגוע בעדים.

ב-17 בנובמבר 2024 אישרה הממשלה את מינויו של שלי לשגריר ישראל באיחוד האמירויות הערביות. סיים את תפקידו כמנכ"ל משרד ראש הממשלה ב-18 בפברואר 2025 ובמקומו מונתה דרורית שטיינמץ לממלאת מקום מנכ"ל המשרד.

 שגריר ישראל באיחוד האמירויות 
ב-10 באפריל 2025 הגיש את כתב האמנתו לנשיא איחוד האמירויות, מוחמד בן זאיד. זמן קצר לאחר מכן מאבטחים באיחוד האמירויות התלוננו על התנהגות לא מכבדת מצדו של יוסי שלי באירוע פרטי בבר בשעות הערב. האירוע עורר סערה וההנהגה האמירתית מסרה לישראל כי התנהלותו של שלי לא מקובלת ופוגעת בכבודם;. בהמשך הועברה דרשה מצד האמירתים להחלפתו, בנימוקים כלכליים ואישיים, בין היתר בטענה שהפר את כללי ההתנהלות המקומיים, וניסה להיות מעורב בפעילות עסקית, שלא מתוקף תפקידו. לאחר שישראל סירבה להחזירו, הודיעו האמירתים כי יגבילו את גישתו לבכירים, וכי הוא לא יקבל דריסת רגל במשרדי הממשלה.

באוגוסט 2025 דווח כי שלי הפר נוהלי ביטחון לאחר שפרסם תמונה ממשרדי השגרירות, פעולה שהוגדרה כעבירה חמורה העלולה לחשוף את מיקומה, לנוכח אזהרות על ניסיונות פיגוע של חוליות טרור איראניות. גם רשויות איחוד האמירויות הביעו כעס על הפרסום. בנוסף, במשרד החוץ נערכו לשלי שיחות על התנהגותו בעקבות תלונות נוספות, שכללו התנהגות פוגענית כלפי מאבטחים, העלאת אנשים זרים לרכב הדיפלומטי ללא זיהוי מוקדם, והצגת עצמו כשגריר במצבים לא נדרשים, באופן שחשף אותו לסיכון. שלי הכחיש את מרבית הטענות.

 חיים אישיים 
שלי מתגורר בבאר שבע, נשוי ואב לשתיים.

בתרבות
בשנת 2019 הפודקאסט "מה יש בזה" הוציא פרק בשם "יוסי שלי והלובסטר המושחר". הפודקאסט, אשר כל פרק בו מתאר "סיפור אמיתי שנשמע מופרך", הקדיש פרק לקריירה של שלי.

 קישורים חיצוניים 




 בן שיף, שגריר ישראל בברזיל: מנכ"ל העירייה וחבר המועצה לשעבר יוסי שלי, באתר באר שבע נט 14 בפברואר 2017




 הערות שוליים 

קטגוריה:חברי מועצת העיר באר שבע
קטגוריה:פעילי הליכוד
קטגוריה:מנכ"לים ישראלים
קטגוריה:דירקטורים ישראלים
קטגוריה:שגרירי ישראל בברזיל
קטגוריה:שגרירים באיחוד האמירויות הערביות
קטגוריה:בוגרי אוניברסיטת בן-גוריון בנגב
קטגוריה:פעילי ארגוני סטודנטים בישראל
קטגוריה:מנכ"לי רשויות מקומיות
קטגוריה:מקבלי עיטור מסדר הצלב הדרומי
קטגוריה:מנכ"לי משרד ראש הממשלה
קטגוריה:ישראלים שנולדו ב-1957